b'\n_START_ARTICLE_\nMagda Lojk\n_START_SECTION_\n\xc5\xbdivljenjepis\n_START_PARAGRAPH_\nOsnovno \xc5\xa1olo je obiskovala v Stopi\xc4\x8dah, nato se je \xc5\xa1olala na Gimnaziji Novo mesto. Po kon\xc4\x8dani gimnaziji se je vpisala na AGRFT, smer dramaturgija, in kasneje \xc5\xa1e na Filozofsko fakulteto, smer slovenski jezik s knji\xc5\xbeevnostjo in sociologija kulture._NEWLINE_Magda Lojk je za\xc4\x8dela s pisanjem svoje prve pravljice Dnevnik pajka Francija \xc5\xbee proti koncu srednje \xc5\xa1ole. Za ustvarjanje pravi, da sicer ni bilo nikogar, ki bi jo zanj kaj posebej navdu\xc5\xa1il, mogo\xc4\x8de pa ima najve\xc4\x8d zaslug za to njena u\xc4\x8diteljica sloven\xc5\xa1\xc4\x8dine v osnovni \xc5\xa1oli, ki je znala zanimivo prikazati \xc4\x8dare jezika in knji\xc5\xbeevnosti. Odlo\xc4\x8ditev za pisanje zgodbe o pajku Franciju je pri\xc5\xa1la precej spontano nekega ve\xc4\x8dera, vendar po njenih besedah to ni bila odlo\xc4\x8ditev, da bo od tedaj naprej pisateljica mladinske knji\xc5\xbeevnosti; bila je zgolj odlo\xc4\x8ditev, da ubesedi neko idejo o nekem junaku._NEWLINE_Pisateljica ima svoj na\xc4\x8din pisanja in nima kak\xc5\xa1nega vzorca, po katerem bi pisala. Zgodbo, ki jo obsede, mora realizirati kar po svoje, druga\xc4\x8de no\xc4\x8de na papir. Zelo v\xc5\xa1e\xc4\x8d pa so ji zgodbe Svetlane Makarovi\xc4\x8d, Frana Mil\xc4\x8dinskega Je\xc5\xbeka, v\xc5\xa1e\xc4\x8d so ji nekatere otro\xc5\xa1ke pesmi Zvezdane Majhen, pa tudi neprizanesljivost ljudskih pravljic._NEWLINE_Do sedaj je Magda Lojk napisala dve prikupni zgodbi, in sicer Dnevnik pajka Francija ter Copati gresta na potep. Zanimalo me je, ali se je omejila le na mladinsko knji\xc5\xbeevnost, vendar pravi, da se prepu\xc5\xa1\xc4\x8da trenutnemu navdihu in\xc2\xa0\xc2\xbbslu\xc4\x8dajni\xc2\xab\xc2\xa0potrebi po tem, da zapi\xc5\xa1e kak\xc5\xa1no zgodbo, nima pa nobenih posebnih na\xc4\x8drtov ali nuje, da mora pisati. Pravi, da jo v\xc4\x8dasih zamika napisati kaj bolj odraslega, a verjetno \xc5\xa1e ni bilo pravega \xc4\x8dasa, pravega trenutka in resne odlo\xc4\x8ditve._NEWLINE_Pisateljica trenutno pripravlja zanimivo pravljico, v kateri sta glavna junaka boben in zajec. Njen \xc5\xbeivljenjski na\xc4\x8drt je usklajen s pravljicami, ki jih pi\xc5\xa1e: \xc5\xbeiveti sre\xc4\x8dno do konca svojih dni.'